b'\n_START_ARTICLE_\nJens Bay\n_START_PARAGRAPH_\nJens Bay var en dansk filosof og journalist, og forstander i det danske TAMU-systemet. I 1973 giftet han seg med den danske sosialpedagogen Bodil Glad, og de to flyttet til Tr\xc3\xa6ningsskolen p\xc3\xa5 Amager, som var en del av Kofoed-systemet. Bay tok over som forstander ved Tr\xc3\xa6ningsskolen, og fra begynnelsen av 1970-tallet arbeidet Bay og Glad med utviklingen av konsekvenspedagogikk; en pedagogisk teori om sosial l\xc3\xa6ring._NEWLINE_Konsekvenspedagogikk tar utgangspunkt i et humanistisk-eksistensialistisk menneskesyn, og vektlegger begreper som frihet, autonomi, valg, ansvar og konsekvens. Teorien er utviklet som "et samspill mellom en filosofisk inspirert ide og en pedagogisk praksis" (J. Bay 2005). Bay tok utgangspunkt i at sosial kompetanse kan l\xc3\xa6res, p\xc3\xa5 lik linje med faglig kompetanse. Det er derfor, i f\xc3\xb8lge Bay, pedagogens oppgave \xc3\xa5 legge til rette for at den l\xc3\xa6rende skal kunne utvikle sosial handlingskompetanse i tr\xc3\xa5d med normene i samfunnet. _NEWLINE_Den viktigste m\xc3\xa5lgruppa i utviklingsfasen har v\xc3\xa6rt ungdom mellom 18 og 30 \xc3\xa5r som har falt utenfor det ordin\xc3\xa6re skolesystemet, og som av samfunnet har blitt definert som \xc2\xabungdom med tilpasningsvansker\xc2\xbb. Bay og Glad arbeidet kontinuerlig med utviklingen av konsekvenspedagogikken frem til hans d\xc3\xb8d, 4. juli 2013.  _NEWLINE_I Norge har Kjelle videreg\xc3\xa5ende skole, Str\xc3\xb8mmen videreg\xc3\xa5ende skole, Bjertnes videreg\xc3\xa5ende skole, Dr\xc3\xb8mtorp videreg\xc3\xa5ende skole, \xc3\x85rstad videreg\xc3\xa5ende skole, Bergeland videreg\xc3\xa5ende skole, Haugaland videreg\xc3\xa5ende skole og Halden videreg\xc3\xa5ende skole avdeling Toster\xc3\xb8dberget arbeidet etter Jens Bays pedagogiske retning.'